ไฟแนนซ์ทูเดย์
ผู้มีความรู้ต้องหมั่นศึกษา ผู้มีความเชี่ยวชาญต้องมากด้วยประสบการณ์ของการกระทำ
20 ส.ค. 2554

ผู้มีความรู้ต้องหมั่นศึกษา ผู้มีความเชี่ยวชาญต้องมากด้วยประสบการณ์ของการกระทำ
...ถึงตอนนี้หน้าตา ครม. ใหม่น่าจะเห็นเค้าลางๆ เสียที เมื่อ 3 หน่อจัดโผ ครม.ของพรรคเพื่อไทย สมชาย วงศ์สวัสดิ์ วราเทพ รัตนากร พงศ์เทพ เทพกาญจนา นัดแกนนำพรรคร่วมตัวจริงเสียงจริง ทั้ง บรรหาร ศิลปอาชา สนั่น ขจรประศาสน์ สุวัจน์ ลิปตพัลลภ สนธยา คุณปลื้ม มานั่งจับเข่าคุยกันที่โรงแรมหรูแห่งหนึ่ง เมื่อตาต่อตามาประสบก็คงจะกลบเสียงลือไปได้ 




แต่สุดท้ายนายใหญ่ที่อยู่แดนไกลจะตัดสินใจขั้นสุดท้าย ส่วนว่าที่นายกรัฐมนตรีหญิง ยิ่งลักษณ์ ชินวัตร นั้นทำได้แค่รับไม้ต่อจากพี่ชาย
...มาว่ากันเรื่องปากท้องบ้าง ถึงตอนนี้แนวโน้มเงินเฟ้อมีโอกาสวิ่งสู้ฟัดใส่รัฐบาลใหม่เต็มที่ คนวงในบอร์ด กนง. ยังยอมรับว่า ในปีนี้อัตราเงินเฟ้อพื้นฐานน่าจะสูงกว่าเป้าหมายเสียแล้ว โดยอัตราเงินเฟ้อพื้นฐานจะเร่งตัวสูงสุดในไตรมาส 4 ประมาณ 3.3% ซึ่งสูงกว่ากรอบเป้าหมายเงินเฟ้อพื้นฐานของ ธปท. ที่กำหนดไว้ที่ 0.5-3.0% แน่นอน จึงมีโอกาสเห็นดอกเบี้ยนโยบายขึ้นไปเกินกว่า 3.50% เสียแล่ว รับมือกันไว้ให้ดีนะพี่น้องเอ้ย
...ส่วนรัฐมนตรีที่จะมาดูแลปากท้องที่กระทรวงพาณิชย์นั้น เห็นทีหนีไม่พ้นมือของ วิรุฬ เตชะไพบูลย์ อดีต รมช.คลัง ซะแล่ว มีลูกพี่ดีหนุนหลังดีก็สบายไปแปดอย่าง ส่วนรัฐมนตรีคลังนั้น เพื่อไทยคว้าน้ำเหลวในการเจรจา วิชิต สุรพงษ์ชัย ประธานกรรมการบริหาร ธนาคารไทยพาณิชย์ มาทำงานค้ำบัลลังก์นายกฯ หญิงแน่นอน สปอตไลต์จึงฉายไปที่ กิตติรัตน์ ณ ระนอง อดีตกรรมการและผู้จัดการตลาดหลักทรัพย์ มากกว่าใคร
...ข่าวล่ามาเร็ว บรรดานายแบงก์ต้องหาทางกำหนดยุทธศาสตร์การระดมเงินกันได้ เพราะในเร็ววันนี้ ก.ล.ต. เขาจะเข้ามาควบคุมการขายตั๋วบีอีให้กะประชาชน ว่ากันว่าจะมีการกำหนดกฎเกณฑ์ที่รัดกุม เหมือนหุ้นกู้ หลังจากช่วงปีที่ผ่านมาตั๋วบีอีโตทะลุเพดานจากระดับแสนล้านบาทมาเป็นเฉียด 2 ล้านล้านบาทเข้าไปแล้ว อุแม่เจ้า ขนาดธนาคารที่คอนเซอร์เวทีฟอย่างธนาคารกรุงศรีฯ ค่ายจีอีโปรโมชันก็ยังเพิ่มสัดส่วนตั๋วบีอีขึ้นมาเป็น 15 หรือ 17 เปอร์เซ็นต์เข้าไปแล้วขอรับ